10. การควบคุมภายใน

 ระบบการควบคุมภายในและการตรวจสอบภายใน

คณะกรรมการธนาคารและผู้บริหารของธนาคาร
ให้ความสำคัญต่อการควบคุมภายในที่ดีและผูกพันในการดำรงไว้ซึ่งวัฒนธรรมที่ตระหนักถึงความสำคัญของการจัดการความเสี่ยงและความเพียงพอของการควบคุมภายในสำหรับการดำเนินงานทุกด้านของธนาคาร
โดยธนาคารกำหนดให้ทุกหน่วยงานของธนาคารยึดถือแนวปฏิบัติที่ดีเกี่ยวกับการควบคุมภายในเพื่อเป็นหลักในการดำเนินธุรกิจของธนาคารและเพื่อเป็นหลักปฏิบัติของพนักงาน
นอกจากนี้
ยังกำหนดให้มีการสอบทานประสิทธิผลและความพอเพียงของกระบวนการบริหารความเสี่ยงและระบบการควบคุมภายใน
โดยคณะกรรมการตรวจสอบ ผ่านการหารือ และประเมินผลการปฏิบัติงานของผู้ตรวจสอบภายใน
ซึ่งสาระสำคัญประกอบด้วยการพิจารณาความเหมาะสมของขอบเขต ภาระความรับผิดชอบ
แผนการปฏิบัติงาน รวมถึงผลการประเมินความเพียงพอและคุณภาพของระบบการควบคุมภายใน
และรายงานต่อคณะกรรมการธนาคารในกรณีที่มีข้อเสนอแนะ หรือพบข้อบกพร่องที่เป็นสาระสำคัญ
เพื่อให้มีการปรับปรุงแก้ไขต่อไป

ธนาคารให้ความสำคัญกับการกำกับดูแลและการกำหนดวัฒนธรรมของการควบคุม
และจัดทำนโยบายและระเบียบวิธีปฏิบัติงานไว้เป็นลายลักษณ์อักษร
รวมถึงการจัดให้มีการฝึกอบรมให้ความรู้และพัฒนาทักษะในการปฏิบัติงานแก่พนักงาน
เพื่อให้พนักงานเกิดความรู้ ความเข้าใจ และสามารถปฏิบัติงานได้อย่างถูกต้องมีประสิทธิภาพ
ทั้งยังจัดให้มีคู่มือพนักงานกำหนดระเบียบวินัยของพนักงาน จรรยาบรรณในวิชาชีพ
รวมถึงกำหนดบทลงโทษการกระทำความผิดระเบียบวินัย และความผิดขั้นร้ายแรงไว้ด้วย ทั้งนี้
เพื่อให้การปฏิบัติงานของพนักงานมีประสิทธิภาพ โปร่งใส และเป็นธรรมต่อผู้มีส่วนได้เสีย
นอกจากนี้ยังได้จัดให้มีการสอบทานการปฏิบัติงานและการควบคุมภายในโดยผู้ปฏิบัติงานเป็นประจำ
เพื่อเสริมสร้างให้ผู้ปฏิบัติงานเกิดความรอบคอบ ระมัดระวังในการปฏิบัติงาน

ธนาคารกำหนดให้กิจกรรมการควบคุมเป็นส่วนหนึ่งของกระบวนการปฏิบัติงานและจัดโครงสร้างการควบคุมที่เหมาะสมในทุกส่วนงาน
กระบวนการปฏิบัติงานจะถูกกำหนดให้มีการแบ่งแยกหน้าที่ผู้ปฏิบัติงาน
ผู้ติดตามควบคุมและประเมินผลออกจากกัน
เพื่อให้เกิดการถ่วงดุลและการตรวจสอบระหว่างกันอย่างเหมาะสม
สำหรับกิจกรรมที่อาจก่อให้เกิดความขัดแย้งทางผลประโยชน์
จะได้รับการระบุและดำเนินการให้เป็นไปตามระเบียบและข้อบังคับต่าง ๆ ที่เกี่ยวข้องของธนาคาร

นอกจากนี้ ระบบสารสนเทศยังได้รับการพัฒนาอย่างต่อเนื่อง ซึ่งรวมถึงระบบข้อมูลด้านการเงิน
ด้านการปฏิบัติงาน และด้านการปฏิบัติตามระเบียบข้อบังคับต่าง ๆ
เพื่อให้มีการติดตามประเมินผลของระบบการควบคุมภายใน
และดำเนินการแก้ไขข้อบกพร่องที่มีนัยสำคัญได้อย่างทันท่วงที รวมทั้งเพื่อให้ข้อมูลที่มีประโยชน์
หรืออาจส่งผลกระทบต่อการตัดสินใจของผู้บริหารและคณะกรรมการธนาคารมีความถูกต้องสมบูรณ์และเป็นปัจจุบัน
เพียงพอต่อการตัดสินใจของผู้บริหารและคณะกรรมการธนาคาร
รวมทั้งจัดช่องทางการสื่อสารที่มีคุณภาพเพื่อให้มั่นใจว่า
ผู้บริหารและพนักงานทุกคนเข้าใจนโยบายและกระบวนการปฏิบัติงานที่เกี่ยวข้องกับหน้าที่ความรับผิดชอบของตนอย่างแท้จริง

การตรวจสอบและการติดตามดูแลการดำเนินงานของธนาคารและบริษัทย่อยโดยสายงานกำกับและตรวจสอบ
ใช้เกณฑ์ความเสี่ยง ซึ่งครอบคลุมการปฏิบัติตามกฎหมายและระเบียบข้อบังคับของทางราชการ
นโยบายระเบียบปฏิบัติและจรรยาบรรณในการปฏิบัติงานของธนาคาร
การประเมินความเพียงพอของระบบการควบคุมภายในและการจัดการความเสี่ยงอย่างเหมาะสม

ทั้งนี้ ธนาคารตระหนักเสมอว่า
การควบคุมภายในถือเป็นกระบวนการที่สำคัญของการดำเนินธุรกิจของธนาคาร
ทำให้การปฏิบัติงานมีประสิทธิภาพ
และเกิดความมั่นใจอย่างสมเหตุสมผลว่าการดำเนินงานของธนาคารสามารถบรรลุวัตถุประสงค์
สร้างผลประโยชน์ตอบแทนในระยะยาว การรายงานข้อมูลทางการเงินและการดำเนินงานน่าเชื่อถือ
การปฏิบัติงานเป็นไปตามกฎหมาย ระเบียบ และข้อบังคับต่าง ๆ
และป้องกันมิให้เกิดการกระทำอันอาจก่อความเสียหายต่อทรัพย์สินและชื่อเสียงของธนาคาร